b'\n_START_ARTICLE_\nC\xc3\xa9sar Antonio Molina S\xc3\xa1nchez\n_START_SECTION_\nBiografia\n_START_PARAGRAPH_\nVa n\xc3\xa9ixer el 1952 a la ciutat gallega de La Corunya. Va estudiar dret i ci\xc3\xa8ncies de la informaci\xc3\xb3 a la Universitat de Santiago de Compostel\xc2\xb7la, on es va llicenciar amb un treball d\'investigaci\xc3\xb3 sobre La prensa literaria espa\xc3\xb1ola, publicat en tres volums. Posteriorment va ser professor d\'humanitats de la Universitat Complutense i de la Universitat Carles III de Madrid. Durant diversos anys va coordinar els cursos d\'Humanitats de la Universitat d\'Estiu de El Escorial.\n_START_SECTION_\nActivitat period\xc3\xadstica i cultural\n_START_PARAGRAPH_\nVa iniciar la seva activitat period\xc3\xadstica l\'any 1966 al diari "La Voz de Galicia", i entre 1985 i 1996 va treballar a "Cambio 16" i "Diario 16", del qual en fou Director Adjunt i responsable de les p\xc3\xa0gines de cultura i espectacles, aix\xc3\xad com dels suplements Culturas i Libros. El 1996 es va incorporar al Cercle de Belles Arts de Madrid com a Director-Gerent._NEWLINE_Al maig de 2004 va ser nomenat director de l\'Institut Cervantes, des del qual ha iniciat una voluntat expansionista d\'aquesta instituci\xc3\xb3 esdevenint una ambaixada cultural de la cultura espanyola arreu del m\xc3\xb3n. Al setembre de 2005 el govern de Fran\xc3\xa7a el nomen\xc3\xa0 Cavaller de l\'Ordre de les Arts i Lletres.\n_START_SECTION_\nActivitat pol\xc3\xadtica\n_START_PARAGRAPH_\nEl 6 de juliol de 2007 abandon\xc3\xa0 l\'Institut Cervantes per ser nomenat Ministre de Cultura en substituci\xc3\xb3 de Carmen Calvo, pel govern del socialista de Jos\xc3\xa9 Luis Rodr\xc3\xadguez Zapatero._NEWLINE_En les eleccions generals de 2008 fou escollit diputat al Congr\xc3\xa9s dels Diputats per la prov\xc3\xadncia de La Corunya, sent ratificat per Zapatero en la confecci\xc3\xb3 del seu govern com a Ministre de Cultura. El 7 d\'abril de 2009 en la remodelaci\xc3\xb3 del govern realitzada per Rodr\xc3\xadguez Zapatero s\'anunci\xc3\xa0 el seu relleu al capdavent del ministeri, sent substiuit per \xc3\x81ngeles Gonz\xc3\xa1lez Sinde.\n_START_SECTION_\nObra liter\xc3\xa0ria\n_START_PARAGRAPH_\nHa publicat m\xc3\xa9s d\'una trentena de llibres, especialment, llibres d\'assaig, prosa i poesia. La seva obra po\xc3\xa8tica apareix recollida en nombroses antologies i est\xc3\xa0 tradu\xc3\xafda a diversos idiomes.'